Bekende liedjieskrywer (73) sterf | Maroela Media
Jim Steinman by die Songwriters' Hall of Fame-geleentheid op 14 Junie 2012 in New York. (Foto: Gary Gershoff/Getty Images for Songwriters Hall Of Fame/AFP)
Jim Steinman, skrywer van trefferliedjies soos "Bat out of Hell" en "Total Eclipse of the Heart", is Maandag in die ouderdom van 73 dood.
Steinman se broer, Bill, het aan Associated Press gesê die liedjieskrywer en vervaardiger het weens lewerversaking gesterf.
"Ek mis hom reeds ongelooflik baie," het hy bygevoeg.
Steinman was bekend vir sy bombastiese operastyl-produksies en het sy grootste bekendheid saam met die rockster Meat Loaf verwerf.
Hulle het in 1977 die album Bat out of Hell, waarin treffers soos "You Took the Words Right out of my Mouth" en "Two out of Three Ain't Bad" ook verskyn, uitgereik. Dit is een van die grootste albums van alle tye, met meer as 50 miljoen kopieë wat wêreldwyd verkoop is.
In 1993 is die liedjie "I'd Do Anything For Love (But I Won't Do That)" uitgereik. Dit was wêreldwyd 'n no. 1-treffer.
Hy het later 'n Grammy-toekenning huis toe gevat vir sy werk aan Celine Dion se album getiteld Falling Into You. Hy het ook aan Andrew Lloyd Webber se musiekblyspel Whistle Down The Wind gewerk, wat in 1998 in die Britse West End geopen het.
'n Musiekblyspel geskoei op die Bat out of Hell-albumtrilogie is in 2017 op die planke gebring, met elke liedjie uit Steinman se pen.
Hy het hom nie gesteur aan kritiek oor sy "uitspattige" liriekstyl nie. "As jy nie oorboord gaan nie, hoe gaan jy ooit sien wat is aan die ander kant?" het hy op 'n keer gevra.
"Daar was nog nooit 'n liedjieskrywer soos hy nie," het Meat Loaf in 2012 gesê toe Steinman in die Songwriters' Hall of Fame ingehuldig is.
"Ek sal hom nooit kan terugbetaal nie. Hy was so 'n groot invloed, inteendeel, dié grootste invloed op my lewe en ek het soveel by hom geleer."
Onder Steinman se ander treffers is Bonnie Tyler se "Holding out for a Hero", Barry Manilow se "Read 'em and Weep", Air Supply se "Making Love out of Nothing at All" en Cher en Meat Loaf se duet "Dead Ringer for Love".
Steinman is gebore en getoë in New York en het sy loopbaan in musikale teater begin deur 'n klankbaan te skryf vir 'n kollegeproduksie van Bertolt Brecht se A Man's a Man in 1968.
Hy het dit opgevolg met 'n oorsponklike musiekblyspel The Dream Engine. Dit het die aandag van 'n Broadway-vervaardiger getrek, wat vir hom 'n werk aangebied het by die New York Public Theatre nadat hy sy studie voltooi het.
Hy het daar aan verskeie projekte gewerk, onder meer die verwerking van Wagner se Das Rheingold. Sy groot sukses het egter gekom toe Yvonne Elliman sy liedjie "Happy Ending" opgeneem het vir haar 1973-album Food of Love.
In dieselfde jaar het 'n akteur met die naam Marvin Lee Aday 'n oudisie afgelê vir Steinman se musiekblyspel More Than You Deserve. Die paar het 'n hegte vriendskap gevorm en nadat Aday sy naam na Meat Loaf verander het, het hulle aan die Bat out of Hell-projek begin werk.
Dit het verskeie jare geneem om te voltooi en is deur vier platemaatskappye afgekeur. Dit is uiteindelik in 1977 uitgereik en het onmiddellik sukses in Brittanje en Australië behaal. Bekendheid in die VSA het die jaar daarop gevolg nadat Meat Loaf op Saturday Night Live opgetree het.
Ondanks dié album se sukses het Steinman deurgaans volgehou dat sy beste liedjie Bonnie Tyler se "Total Eclipse of the Heart" is.
"Die liedjie gaan nooit weg nie. Dit is die grootste karaoke-liedjie in die wêreld en is dosyne kere weer opgeneem," het hy in 2017 aan iHeartRadio gesê.
"Dit is een van my kinders en ek is so trots daarop soos ek op die ander is. Ek probeer om nie gunstelinge te kies nie, maar ja, dit is spesiaal."